- SAN JUAN
- <
- 20
- >

20
Jesús da id'eibana
(Mateo 28.1-10; Marcos 16.1-8; Lucas 24.1-12)
1 Janahua tsine jaitiana su, beju domingo tsine huenatiana. Dhemedheme su hue María Magdalena sepulcro su putiana. Beju rara terijiji mahue batana. Beju sepulcro eteriji tumu aida beju ichaderajiji puina. 2 Da su María jududutiana Simón Pedro peje su. Jesús ja ibuneda bataina discípulo di Pedro neje anina. María ja uja quisatana tse:
—Beju Echua Puji chenu sa equita dusutana huecuana. Mue ecuanaju shanapa quepia jia ichatana huecuana.
3 Da su Pedro tueda pia discípulo neje putiana sepulcro su. 4 Betana su jududutiana. Tueda pia discípulo Pedro ebia su tipeida jududutiana. Equene sepulcro su cuinatiana. 5 Sauteana sepulcro dume echama puji. Ebabuji bauda bahui esa batana. Beju mue nubiti puana sepulcro su. 6 Tije beju Pedro cuinatiana. Tueda mu sepulcro dume su nubiana. Tuahueda di ebabuji bauda esa batana. 7 Ed'eji su, Jesús sa echua babuji tanujajiji chujemame yani batana. 8 Da su equene cuinana discípulo di sepulcro su nubiana. Pamapa daja ai cuana ba putsu, jei puana. 9 Daja ai puana cuana teje mue shanapa atana tse quirica su derejiji mimi cuana Jesús jepuiti. Tueda mimi cuana Jesús eid'eyu manujiji cuana duju jenetia puana ye chu, da hora su shanapatana tse. 10 Da su tueda discípulo detse jasiapatibana tuatse sa ete su.
Jesús da María Magdalena naja su bataji puana
(Marcos 16.9-11)
11 Beju María Magdalena anitiana sepulcro tsequeini su epa puji. Epani cama, sauteana sepulcro dume echama puji. 12 Beju beta ángel detse ejud'uji pasaneji Jesús sa equita saina eti jude su yani batana. Piada ángel echua bene anina. Pia ehuatsi bene anina. 13 Tuatseda María uja quisabatana:
—Epuna, ¿jucuaja su ni mi epani?
María ja jeutsutana:
—Ema epani, quema Echua Puji chenu dusutana huecuana putsu. Bue mahue ema quepia huanatana huecuana.
14 Daja emimipeni cama, María jababarereatiana. Beju Jesús eneti batana. Ebainia biame, mue shanapa atana. 15 Da su Jesús ja María quisabatana uja:
—¿Jucuaja su ni mi epani? ¿Aidhe miada echacuinia?
Beju María japibatiana tueda eti jude quinaji pepe puana. Da su uja jeutsutana:
—Tata, ahua miada equita dusuana su, quisaque ema quepia miada huanana yama tueda edusu puji.
16 Da su Jesús ja:
—¡María! —atana.
María ja id'aba putsu, uja atana:
—¡Ebuetsuaji!
17 Da su Jesús ja cuatsasiatana uja:
—Be ema nahueji, ina putsu. Mesiaque ema, quema Tata peje su puti taji putsu. Putique quema edue cuana peje su. Quisatique huecuana ema ecuana sa Tata Diusu yani su etsuatiyu.
18 Da su beju María ja pia discípulo cuana peje su putiana Echua Puji eid'e batana equisati puji. Jesús ja tueda quisatana cuana di quisatana huecuana.
Jesús ebuqueji cuana duju su bataji puana
(Mateo 28.16-20; Marcos 16.14-18; Lucas 24.36-49)
19 Tueda domingo tsine su huecha hue, dhidha su beju dueji Jesús sa ebuqueji cuana jadhitatijiji anitana ete su. Jateriti dhitajiji anitaina huecuana, judío ehuidusuji cuana iyuba putsu. Beju ete terijiji biame, Jesús tuna duju su bataji puana. Mitsutana huecuana uja:
—Menimepijajaque.
20 Daja epuani je, Jesús ja mesa eme, atsupa bametana huecuana. Beju beidaji putana huecuana, tu ba putsu. 21 Neicha Jesús ja atana huecuana:
—Menimepijajaque. Cuaja quema Tata Diusu ja ema beitutana nime, daja yama micuana ebeituinia quema quisa saida cuana cristiano cuana quisaquisa meatique puji.
22 Da su Jesús ja tuna bia je juju putsu, uja atana huecuana:
—Mebatsuque Espíritu Santo. 23 Ahua micuaneda quebata cuana sa jucha cuana eperdona su, beju perdonajiji tuna sa jucha cuana epu. Ahua aimue micuaneda quebata cuana sa jucha cuana eperdona mahue su, beju aimue perdonajiji mahue tuna sa jucha cuana epu.
Tomás ja Jesús sa etsi cuana batana
24 Beju piada discípulo da Tomás banime puina. Mesa esitu ebani Pere puina. Aimue tueda anina mahue, Jesús tuna duju su jabametiana su. 25 Jesús aimue su, Tomás pueana. Pia discípulo cuana ja tueda quisatana uja:
—Ecuanaju da baitia Echua Puji beju eid'e.
Da su Tomás ja uja atana huecuana:
—Aimue ema jei epuani mahue. Ahua quema eme huitsana tusa etsi cuana su biuji mahue su, aimue ema jei epu mahue.
26 Beju ocho tsine jaitianana su, neicha Jesús sa discípulo cuana jadhitatitana ete su. Tomás di tuna neje anina. Beju ete terijiji biame, Jesús tuna duju su bataji puana. Uja mitsutana huecuana:
—Menimepijajaque.
27 Da su Jesús ja Tomás uja atana:
—Mique ema huitsana biuque quema eme, atsupa etsi cuana su. Be jei puja mahue puji. Jiahue beju jei puque.
28 Da su Tomás ja Jesús atana:
—¡Mida da quema Echua Puji, Diusu!
29 Jesús ja tueda atana:
—Tomás, jiahue mi ema peje su jei puitia, ema baitia putsu. Beidaji quebata cuana ema baji mahue biame, jei eputa su.
30 Beju Jesús ja jucuada pia nimetiuda aida cuana atana mesa discípulo cuana butse su. Tueda nimetiuda aida cuana aimue ye quirica su derejiji yani mahue. 31 Quejucua hue ye quirica su dereana micuaneda Jesucristo da Diusu sa Ebacua shanapa putsu, tu peje su jei epu puji. Beju tu peje su jei pu putsu, micuaneda cielo su tu neje eid'e epuenitiyu.

- SAN JUAN
- <
- 20
- >

© 2009 WBT